ANC wil grondgrypwet teen einde Maart afhandelFoto ter illustrasie: Pixabay Die ANC het nie gras onder hul voete laat groei nie en wil die inhoud van ’n grondwetwysiging om onteiening sonder vergoeding te vergemaklik reeds teen 31 Maart voltooi te hê. Dit beteken die land sal teen die tyd van aanstaande jaar se verkiesing weet wat die regerende party se voornemens is. Die versigtige en eng bewoording van die resolusie is ’n verdere aanduiding dat die gematigde deel van die ANC tans die beheer oor die tersaaklike proses oorgeneem het. Die resolusie lui dat die wysiging van die Grondwet slegs dit mag eksplisiet maak wat reeds implisiet in die Grondwet is, naamlik dat onteiening sonder vergoeding ’n legitieme opsie is vir grondhervorming, dat die onregte van die verlede reggestel moet word en dat niks gedoen moet word wat voedselproduksie of die ekonomie kan skaad nie. Wat dit in parlementêre taal beteken, is dat enige voorstelle wat byvoorbeeld buite hierdie raamwerk beweeg en in ’n latere hofsaak as sodanig bevind word, ongeldig verklaar kan word. Voorts bepaal die resolusie dat ’n merkwaardig groot komitee van 25 lede die voorgestelde grondwetlike wysiging moet opstel. Van die 25 sal elf stemreg hê – 6 van die ANC, 2 van die DA, een elk van die EFF en IVP, en een van die kleiner partye. Die ander 14 lede sal nie stemreg hê nie – twee van die ANC, een elk van die DA, EFF en IVP, en tien lede van die kleiner partye. Dit beteken alle partye met verteenwoordiging in die parlement sal op die komitee verteenwoordig word. Die mosie, wat voorgestel is deur die ANC-hoofsweep, Jackson Mthembu, is ondersteun deur die ANC, EFF, NFP, UDM, AIC en APC, en is teengestaan deur die DA, IVP, VF Plus, ACDP en Cope.